Liek obsahuje liečivo sodná soľ diklofenaku, ktoré patrí medzi nesteroidné protizápalové liečivá, ktoré sa používajú pri liečení bolesti a zápalu. Liek odstraňuje zápalové príznaky ako je bolesť a opuch, a tiež znižuje horúčku. Nemá žiadny vplyv na príčiny zápalu alebo horúčky. Liek sa užíva pri liečbe nasledovných stavov: zápalové a degeneratívne ochorenia kĺbov (bolesť a opuch) a chrbtice, pri artritíde (zápal kĺbov) a artróze (nezápalové ochorenie kĺbov), systémový lupus erythematosus, rôzne formy mimokĺbového reumatizmu (stuhnuté rameno, tenisový lakeť, zápal šliach, zápal šľachovej pošvy), poúrazové stavy (podvrtnutie, pomliaždenie, vykĺbenie), bolesť a opuch po chirurgickom zákroku na pohybovom aparáte, bolesť chrbta, migrenózna bolesť, bolestivá menštruácia, záchvat dny, príznakov horúčkovitých stavov. Viac na adc.sk Použitie: Dávkovanie a dávkovacie schémy Dospelí: v liečbe zápalových a degeneratívnych kĺbových ochorení tvorí dennú dávku 100-150 mg, ktorá sa rozdelí do 2-3 čiastkových dávok. U menej závažných stavov podávame 75-100 mg denne. Dospievajúci nad 15 rokov: dávkovanie sa pohybuje v intervale 2-3 mg/kg telesnej hmotnosti. Pacienti nad 70 rokov: na začiatku liečbu sa odporúča podať len polovicu obvyklej dávky pre dospelých. Ak je táto dávka klinicky neefektívna a je dobre tolerovaná možno ju v priebehu liečby zvýšiť. O dĺžke liečby rozhoduje lekár. Nežiaduce účinky sa môžu minimalizovať použitím najmenšej účinnej dávky počas najkratšieho obdobia, ktoré je potrebné na kontrolu symptómov. Spôsob použitia Tablety sa užívajú celé, nerozhryzené pri jedle alebo po ňom. Vzhľadom k tomu, že liek je vo forme gastrorezistentných tabliet, môže sa v prípade potreby (dosiahnutie rýchleho nástupu účinku) užiť aj nezávisle od jedla. Odporúča sa zapiť pohárom vody a po užití zostať sedieť alebo stáť 15 až 30 minút ako prevencia uviaznutia lieku v pažeráku, kde by mohol spôsobiť iritáciu sliznice. Upozornenie Liek je kontraindikovaný v poslednom trimestri tehotenstva. Pokiaľ to nie je jednoznačne nevyhnutné, liek sa nemá podávať počas prvého a druhého trimestra tehotenstva (dávka má byť čo najnižšia a dĺžka liečby čo najkratšia). Inhibítory COX môžu spôsobiť zníženie ženskej plodnosti pôsobením na ovuláciu (reverzibilné, odznie po ukončení liečby). V období dojčenia sa liek nemá podávať. Liek nie je určený na liečbu detí a dospievajúcich do 15 rokov. Opatrnosť sa odporúča pri podávaní lieku starším pacientom so zlým zdravotným stavom alebo nízkou telesnou hmotnosťou. Pri zhoršenej funkcii obličiek a/alebo pečene sa odporúča opatrnosť. Liek je kontraindikovaný v prípade ťažkej poruchy funkcie pečene alebo obličiek. Pacienti so signifikantnými rizikovými faktormi kardiovaskulárnych príhod (napr. hypertenzia, hyperlipidémia, diabetes mellitus, fajčenie) môžu užívať liek len po starostlivom zvážení (dĺžka liečby má byť čo najkratšia a dávka čo najnižšia). Veľmi zriedkavo sa počas liečby môže vyskytnúť fotosenzitivita (<1/10 000). Pacienti, u ktorých sa počas používania lieku vyskytnú poruchy videnia, závraty, vertigo, somnolencia alebo iné poruchy CNS, nemajú viesť vozidlo alebo obsluhovať stroje. Počas liečby nie je vhodné piť alkoholické nápoje. Liek obsahuje laktózu. Ďalšie osobitné upozornenia sú uvedené v SPC (časť 4.4).